આમાંનું કશું યુનિયન પબ્લિક સર્વિસ કમિશનની પરીક્ષા આપનારો કરતો નથી. તે ઊઠીને સીધો પુસ્તકમાં મોં ઘાલે છે. પાણીથી ધોઈને મોં પણ ફ્રેશ કરતો નથી, તેની પાસે માઇન્ડ ફ્રેશની અપેક્ષા રાખવી મુશ્કેલ છે. 24 કલાકમાંથી ચારેક કલાક સુવે છે. બેએક કલાકમાં બે ટાઇમનું ખાવાપીવાનું પતાવે છે અને બસ પુસ્તક ગોખ્યા કરે છે, ગોખ્યા કરે છે, ગોખ્યા કરે છે. સૌથી ઉત્તમ ગોખણગીરી કરનારો પાસ થાય છે અને તે સીધો અમલદાર થઈ જાય છે. પાંચ વર્ષના અનુભવી પીએસઆઇએ ફ્રેશ ડીવાયએસપીના હાથ નીચે કામ કરવું પડે છે. દસ વર્ષના અનુભવી મામલતદારે ફ્રેશ ડેપ્યુટી કલેક્ટરના હાથ નીચે કામ કરવું પડે છે. આ અનુભવીઓ સરકારી નિયમો નહીં, પણ પ્રેક્ટિકલી કઇ રીતે કામ કરે છે તે સમજાવતા હોય છે. ફ્રેશ અને અપવાદરૂપે આદર્શવાદી અમલદાર તેને માનવા પ્રેરાતો પણ હોય છે. પરંતુ તેના ઉપર રીઢો થઈ ગયેલો કલેક્ટર બેઠો છે. તે તરત જ નિયમોનો ચોપડો કાઢીને બતાવશે અને કહેશે, નીચેનો સ્ટાફ કહે તે રીતે કામ નથી કરવાનું, ઉપર બેઠેલા સચીવોને ફાઇલ ઇન ઓર્ડર લાગે તે રીતે કામ કરવાનું છે.